Γίγαντες πλακί στην κατσαρόλα
Στην κατσαρόλα τους προτιμούν τους γίγαντες στη γνωστή ταβέρνα Κληματαριά, όμως μας δίνουν και την εναλλακτική για τον φούρνο.
1/2 κιλό γίγαντες ελέφαντες, μουλιασμένοι αποβραδίς , 1/2 κιλό ξερά κρεμμύδια, ψιλοκομμένα , 1 ντομάτα, ψιλοκομμένη , 1/2 κουτ. σούπας πελτές ντομάτας , 2 καρότα, κομμένα σε φέτες , 3 φύλλα σέλερι, ψιλοκομμένα , 1/2 ματσάκι σέλινο, ψιλοκομμένο, 1/2 κουτ. σούπας ξερή ρίγανη, τριμμένη , 1 κουτ. γλυκού ζάχαρη , αλάτι, φρεσκοτριμμένο πιπέρι , 150-200 ml ελαιόλαδο , 1 κουτ. γλυκού ξίδι
Για να φτιάξουμε τους γίγαντες πλακί, ξεκινάμε στραγγίζοντας τους γίγαντες και τους ξεπλένουμε κάτω από τρεχούμενο νερό. Τους βάζουμε σε μια κατσαρόλα με 1,5-2 λίτρα νερό και τους βράζουμε σε μέτρια φωτιά μέχρι να μαλακώσουν, αλλά όχι να λιώσουν (περίπου 1 ώρα). Για όσο διάστημα βγάζουν γκριζωπό αφρό, τον αφαιρούμε.Αφού τους βράσουμε, τους αφήνουμε να χλιαρύνουν μέσα στο νερό όπου έβρασαν, γιατί, αν τους κρυώσουμε απότομα, θα σκάσουν.Σε μια καθαρή και στεγνή κατσαρόλα ζεσταίνουμε το λάδι και τσιγαρίζουμε το κρεμμύδι. Αφού καραμελώσει, ρίχνουμε και τα υπόλοιπα υλικά –εκτός από τους γίγαντες– για να βράσουν όλα μαζί για 15 λεπτά περίπου.Προσθέτουμε τους βρασμένους γίγαντες μέσα στην κατσαρόλα, τους ανακατεύουμε και μαγειρεύουμε μέχρι να δέσει η σάλτσα τους, αλλά να μη σκάσουν, για περίπου 15 λεπτά.Εναλλακτικά, αν τους θέλουμε πιο ξεροψημένους, τους βάζουμε μαζί με το υγρό της κατσαρόλας μέσα σε γάστρα ή ταψάκι και τους ψήνουμε για 15-20 λεπτά σε προθερμασμένο φούρνο στους 200°C.
Όσπρια,Vegan,Νηστίσιμα,Χορτοφαγικά